CELEX: 32014D0553
Language: bg
Date: 2014-05-15 00:00:00
Title: Решение № 553/2014/ЕС на Европейския парламент и на Съвета от 15 май 2014 година относно участието на Съюза в програма за научноизследователска и развойна дейност, осъществявана съвместно от няколко държави членки и насочена към подпомагане на малки и средни предприятия, извършващи научноизследователска и развойна дейност  текст от значение за ЕИП

7.6.2014   
            
            
               BG
            
            
               Официален вестник на Европейския съюз
            
            
               L 169/1
            
         РЕШЕНИЕ № 553/2014/ЕС НА ЕВРОПЕЙСКИЯ ПАРЛАМЕНТ И НА СЪВЕТА
   от 15 май 2014 година
   относно участието на Съюза в програма за научноизследователска и развойна дейност, осъществявана съвместно от няколко държави членки и насочена към подпомагане на малки и средни предприятия, извършващи научноизследователска и развойна дейност
   (текст от значение за ЕИП)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 185 и член 188, втора алинея от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   като взеха предвид становището на Европейския икономически и социален комитет (1),
   в съответствие с обикновената законодателна процедура (2),
   като имат предвид, че:
   
               (1)
            
            
               В своето съобщение от 3 март 2010 г. озаглавено „Европа 2020 — Стратегия за интелигентен, устойчив и приобщаващ растеж“ (Стратегията „Европа 2020“) Комисията подчертава необходимостта от създаване на благоприятни условия за инвестиране в знания и иновации с цел постигане на интелигентен, устойчив и приобщаващ растеж в Съюза. Европейският парламент и Съветът приеха тази стратегия.
            
         
               (2)
            
            
               Регламент (ЕС) № 1291/2013 на Европейския парламент и на Съвета (3) създаде Рамковата програма за научни изследвания и иновации „Хоризонт 2020“ (2014—2020 г.), („Хоризонт 2020“). „Хоризонт 2010 има за цел да постигне по-голямо въздействие върху научните изследвания и иновациите, като допринася за укрепването на партньорствата в рамките на публичния сектор, включително чрез участие на Съюза в програми, осъществявани от няколко държави членки в съответствие с член 185 от Договора за функционирането на Европейския съюз.
            
         
               (3)
            
            
               Партньорствата в рамките на публичния сектор следва да имат за цел изграждане на по-тесни взаимодействия, повишаване на сътрудничеството и избягване на излишно дублиране с програмите за научни изследвания на равнището на Съюза, на международно, национално и регионално равнище и следва да зачитат изцяло общите принципи на програма „Хоризонт 2020“, по специално по отношение на откритостта и прозрачността. Освен това следва да се осигури открит достъп до научни публикации.
            
         
               (4)
            
            
               С Решение № 743/2008/ЕО на Европейския парламент и на Съвета (4), Общността реши да участва във финансирането на Eurostars — съвместна научноизследователска и развойна програма, осъществявана от всички държави членки и пет участващи държави в рамките на EUREKA, която представлява междуправителствена инициатива, основана през 1985 г., чиято цел е насърчаване на сътрудничеството в научноизследователската дейност в рамките на промишлеността („Eurostars“).
            
         
               (5)
            
            
               През април 2012 г. Комисията представи на Европейския парламент и на Съвета доклад относно междинната оценка на Eurostars, извършена от група от независими експерти две години след началото на програмата. Общото становище на експертите е, че Eurostars изпълнява своите цели, внася добавена стойност за европейските малки и средни предприятия („МСП“), извършващи научноизследователска и развойна дейност, и следва да се продължи след 2013 г. Също така се счита, че Eurostars задоволява редица действителни потребности на МСП, занимаващи се с научноизследователска и развойна дейност; тя е привлякла голям брой заявления, като бюджетът за проектите, отговарящи на изискванията за финансиране, надвишава първоначалния бюджет. Направени бяха редица препоръки за подобряване, насочени главно към необходимостта от по-нататъшна интеграция на националните програми и подобряване на изпълнението на оперативната програма с цел да се постигнат по-кратки срокове за сключване на договорите и повече прозрачност в процедурите.
            
         
               (6)
            
            
               Следва да се прилага определението за малки и средни предприятия, дадено в Препоръка 2003/361/ЕО на Комисията от 6 май 2003 г. относно определението за микро-, малки и средни предприятия (5).
            
         
               (7)
            
            
               Съгласно Решение 2013/743/ЕС (6) може да се подкрепи действие, което да се основава на Eurostars и да я пренасочва по направленията, посочени в нейната междинна оценка.
            
         
               (8)
            
            
               Втората програма за научноизследователска и развойна дейност, осъществявана съвместно от няколко държави членки и насочена към подпомагане на малки и средни предприятия, извършващи научноизследователска и развойна дейност („Eurostars-2“), която е съгласувана със стратегията „Европа 2020“, нейната водеща инициатива „Съюз за иновации“ и Съобщението на Комисията от 17 юли 2012 г., озаглавено „Засилено партньорство в рамките на европейското научноизследователско пространство за върхови постижения и растеж“, ще бъде насочена към подпомагане на МСП, извършващи научноизследователска и развойна дейност, чрез съфинансиране на техните пазарно ориентирани изследователски проекти в която и да е област. Като такава, и в съчетание с дейностите по целта „Водещи позиции при базовите и промишлените технологии“, заложена в „Хоризонт 2020“, тя ще допринесе за постигане на целите на част „Водещи позиции в промишлеността“ от същата програма, насочени към ускоряване на развитието на технологиите и иновациите, които ще бъдат в основата на бъдещите предприятия, и подпомагане на иновативните европейски МСП, за да станат те водещи в световен мащаб. В рамките на подобренията от предишната програма Eurostars, Eurostars-2 следва да доведе до по-кратки срокове за предоставянето на безвъзмездни средства, по-дълбока интеграция и рационално, прозрачно и по-ефикасно управление в полза на МСП, извършващи научноизследователска и развойна дейност. Основно значение за успеха на Eurostars-2 има запазването на възходящия характер и на движената от съображения за бизнеса програма, съчетани с основния акцент от предишните програми Eurostars върху пазарния потенциал.
            
         
               (9)
            
            
               За да бъде отчетена продължителността на „Хоризонт 2020“, поканите за представяне на предложения в рамките на Eurostars-2следва да бъдат отправени най-късно до 31 декември 2020 г. В надлежно обосновани случаи поканите за представяне на предложения могат да бъдат отправени до 31 декември 2021 г.
            
         
               (10)
            
            
               Конференцията на министрите на EUREKA от 22 юни 2012 г. в Будапеща прие стратегическа визия за Eurostars-2 („Будапещенския документ“). Министрите се ангажираха да подкрепят продължаването на Eurostars след нейното прекратяване през 2013 г. за периода, обхванат от „Хоризонт 2020“. То ще представлява засилено партньорство в отговор на препоръките от междинната оценка на Eurostars. С „Будапещенския документ“ се определят две основни цели на Eurostars-2. На първо място, структурно насочена цел за задълбочаване на синхронизирането и хармонизирането на националните програми за научни изследвания в областта на финансирането — централен елемент към осъществяването на европейското научноизследователско пространство от страните, участващи в програмата. На второ място, свързана със съдържанието цел за подкрепа на МСП, извършващи научноизследователска и развойна дейност и участващи в транснационални проекти за научни изследвания и иновации. В Будапещенския документ ЕС се приканва да участва в Eurostars-2.
            
         
               (11)
            
            
               С цел опростяване административните тежести следва да бъдат намалени за всички страни. Следва да се избягват двойните одити и непропорционалната документация. При провеждането на одити следва да се отчита съответно спецификата на националните програми.
            
         
               (12)
            
            
               Одитите на получателите на средства от Съюза, предоставени по Eurostars-2, следва да се извършват в съответствие с Регламент (ЕС) № 1291/2013.
            
         
               (13)
            
            
               Участващите държави възнамеряват да допринесат за изпълнението на програмата Eurostars-2 през предвидения за Eurostars-2 период (2014—2024 г.).
            
         
               (14)
            
            
               Дейностите на Eurostars-2 следва да са в съответствие с целите и основополагащите принципи на„Хоризонт 2020“, и с общите принципи и условия, установени в член 26 от Регламент (ЕС) № 1291/2013.
            
         
               (15)
            
            
               По отношение на финансовото участие на Съюза в Eurostars-2 следва да се фиксира горна граница, която да е валидна за целия срок на изпълнение на „Хоризонт 2020“. В определените от тази горна граница рамки следва да се предостави гъвкавост по отношение на участието на Съюза, която следва да бъде най-малко една трета, но не повече от половината от вноската на участващите държави, за да се гарантира критична маса, необходима за удовлетворяване на търсенето от проекти, които отговарят на условията за получаване на финансова подкрепа, да се постигне силен стимулиращ ефект и да се осигури по-задълбочена интеграция на националните научноизследователски програми на участващите държави.
            
         
               (16)
            
            
               В съответствие с целите на Регламент (ЕС) № 1291/2013 всяка държава членка и всяка държава, асоциирана към „Хоризонт 2020“, следва да има правото да участва в програма Eurostars-2.
            
         
               (17)
            
            
               Всяка държава — членка на EUREKA или асоциирана с EUREKA, която не е държава членка или асоциирана към „Хоризонт 2020“ държава, може да стане държава партньор по Eurostars-2.
            
         
               (18)
            
            
               Финансовото участие на Съюза следва да е обвързано с поемането на официални ангажименти от страна на участващите държави за принос в изпълнението на Eurostars-2 и спазване на тези ангажименти. Финансовата подкрепа по Eurostars-2 следва да е главно под формата на отпускане на безвъзмездни средства за проекти, подбрани въз основа на покани за представяне на предложения. отправени по Eurostars-2 За да се изпълнят целите на Eurostars-2, участващите държави осигуряват достатъчно средства за финансиране на разумен брой предложения, подбрани чрез всяка покана за отправяне на предложения.
            
         
               (19)
            
            
               Съвместното изпълнение на Eurostars-2 изисква изпълнителна структура. Участващите държави постигнаха съгласие във връзка с определянето на секретариата на EUREKA („ESE“) като изпълнителна структура на Eurostars-2. ESE е международна асоциация с нестопанска цел, учредена по белгийското право през 1997 г. от държавите — членки на Eureka, която от 2008 г. насам отговаря за изпълнението на Eurostars. Ролята на ESE излиза извън рамките на изпълнението на Eurostars, като тя в същото време е и секретариат на инициативата EUREKA, със свое собствено управление, свързано с администрирането на проекти по EUREKA извън рамките на Eurostars. Съюзът, представляван от Комисията, е сред учредителите на инициативата EUREKA и пълноправен член на асоциацията ESE.
            
         
               (20)
            
            
               За да се постигнат целите на Eurostars-2, ESE следва да отговаря за организирането на отправянето на покани за представяне на предложения, проверката по критериите за допустимост, партньорската оценка, подбора и наблюдението на проекти, както и за разпределението на вноската на Съюза. Оценката на предложенията, постъпили по покани за тяхното представяне, следва да се осъществява централно от независими външни експерти под отговорността на ESE. Списъкът с класирането на проектите следва да бъде обвързващ за участващите държави по отношение на разпределянето на средствата от финансовата вноска от Съюза и от вноската на участващите държави.
            
         
               (21)
            
            
               Като цяло Eurostars-2следва да демонстрира явен напредък към по-нататъшно съгласуване и синхронизиране на националните програми за научни изследвания и иновации в качеството си на действително съвместна програма, характеризираща се с по-задълбочена научна, управленска и финансова синхронизация. Чрез общото определяне и осъществяване на дейности следва да се постигне по-задълбочена научна интеграция, която да гарантира високи постижения и голямо въздействие на избраните проекти. Управленската интеграция следва да гарантира по-нататъшно подобрение на високите оперативни резултати и отчетността на програмата. По-задълбочената финансова интеграция следва да се основава на адекватни като обща сума и по години финансови вноски от държавите, участващи в Eurostars-2, както и на високата степен на национална синхронизация. Това следва да се постигне посредством постепенно хармонизиране на националните правила за финансиране.
            
         
               (22)
            
            
               Финансовото участие от страна на Съюза следва да се управлява в съответствие с принципа на доброто финансово управление и правилата за непряко управление, установени с Регламент (ЕС, Евратом) № 966/2012 на Европейския парламент и на Съвета (7) и Делегиран регламент (ЕС) № 1268/2012 на Комисията (8).
            
         
               (23)
            
            
               С цел да се защитят финансовите интереси на Съюза, Комисията следва да има правото да ограничи, да спре или да прекрати финансовото участие на Съюза в случаите, в които Eurostars-2 се изпълнява неправилно, частично или със закъснение, или когато участващите държави не изплащат своята вноска от финансирането на Eurostars-2 или я изплащат частично или със закъснение. Тези права следва да се предвидят в споразумение за възлагане, което трябва да бъде сключено между Съюза и ESE.
            
         
               (24)
            
            
               Участието в непреки дейности, финансирани от Eurostars-2, е в съответствие с Регламент (ЕС) № 1290/2013 на Европейския парламент и на Съвета (9). Поради специфичните оперативни потребности на програмата Eurostars-2 обаче е необходимо да се предвидят дерогации от посочения регламент в съответствие с член 1, параграф 3 от него.
            
         
               (25)
            
            
               С цел да се улесни участието на МСП, които използват предимно националните канали и които в противен случай биха извършвали научноизследователски дейности само на национално равнище, финансирането от Eurostars-2 следва да се предоставя в съответствие с добре познатите правила от националните програми на съответните държави и да се извършва посредством споразумение за финансиране, пряко управлявано от националните органи, като така се съчетава финансиране от Съюза със съответното национално финансиране. Поради това следва да се направи дерогация от член 15, параграф 9, член 18, параграф1, член 23, параграфи 1, 5—7, членове 28—34 от Регламент (ЕС) № 1290/2013.
            
         
               (26)
            
            
               Поканите за представяне на предложения от Eurostars-2 следва да се публикуват и на единния портал за участниците, както и чрез други управлявани от Комисията електронни средства за разпространение по програмата „Хоризонт 2020“.
            
         
               (27)
            
            
               Финансовите интереси на Съюза следва да бъдат защитени чрез прилагането на пропорционални мерки през целия цикъл на разходите, включително чрез предотвратяване, констатиране и разследване на нередности, възстановяване на изгубени, недължимо платени или неправилно използвани средства и, когато е целесъобразно, административни и финансови санкции в съответствие с разпоредбите на Регламент (ЕС, Евратом) № 966/2012.
            
         
               (28)
            
            
               Комисията, в сътрудничество с участващите държави, следва да извърша междинна оценка за оценяване по-специално на качеството и ефективността на Eurostars-2 и на постигнатия напредък по отношение на поставените цели, както и заключителна оценка и да изготви доклад въз основа на тези оценки.
            
         
               (29)
            
            
               По искане от страна на Комисията ESE и участващите държави следва да представят цялата информация, която е необходима на Комисията при изготвяне на докладите за оценка на Eurostars-2.
            
         
               (30)
            
            
               Тъй като целите на настоящото решение, а именно да се подкрепят транснационалните научноизследователски дейности, извършвани от МСП с интензивна изследователска дейност, и да се допринесе за интеграцията, съгласуването и синхронизирането на националните програми за финансиране на научноизследователски дейности не могат да бъдат постигнати в достатъчна степен от държавите членки поради липса на транснационално измерение и на взаимно допълване и оперативна съвместимост на националните програми и следователно, а поради обхвата и последиците на действието, могат да бъдат постигнати по-добре на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящото решение не надхвърля необходимото за постигането на тези цели,
            
         ПРИЕХА НАСТОЯЩОТО РЕШЕНИЕ:
   Член 1
   Предмет
   С настоящото решение се установяват правила относно участието на Съюза във втората програма за научноизследователска и развойна дейност, осъществявана съвместно от няколко държави членки и насочена към подпомагане на малки и средни предприятия (МСП), извършващи научноизследователска и развойна дейност („Eurostars-2“), както и условията за неговото участие.
   Член 2
   Определения
   За целите на настоящото решение се прилагат следните определения:
   
               1)
            
            
               „МСП“ означава микро-, малки и средни предприятия съгласно определението в Препоръка 2003/361/ЕО;
            
         
               2)
            
            
               „МСП, извършващо научноизследователска и развойна дейност“ означава МСП, което изпълнява най-малко следните условия:
               
                           а)
                        
                        
                           реинвестира най-малко 10 % от оборота си в научноизследователска и развойна дейност;
                        
                     
                           б)
                        
                        
                           посвещава поне 10 % от своите еквиваленти на пълно работно време на научноизследователска и развойна дейност;
                        
                     
                           в)
                        
                        
                           има най-малко пет еквивалента на пълно работно време (за МСП с не повече от 100 еквивалента на пълно работно време) за научноизследователска и развойна дейност; или
                        
                     
                           г)
                        
                        
                           има 10 еквивалента на пълно работно време (за МСП с над 100 еквивалента на пълно работно време) за научноизследователска и развойна дейност.
                        
                     
         Член 3
   Цели
   Eurostars-2 изпълнява следните цели:
   
               1)
            
            
               насърчаване на научноизследователски дейности, които отговарят на следните условия:
               
                           а)
                        
                        
                           дейностите се осъществяват чрез транснационално сътрудничество между МСП, извършващи научноизследователска и развойна дейност, или с други участници в иновационната верига (например университети и научноизследователски организации);
                        
                     
                           б)
                        
                        
                           очаква се резултатите от дейностите да бъдат пуснати на пазара в срок от две години след завършването на съответната дейност;
                        
                     
         
               2)
            
            
               увеличаване на достъпността, ефективността и ефикасността на публичното финансиране за МСП в Европа чрез съгласуване, хармонизиране и синхронизиране на националните механизми на участващите държави за финансиране;
            
         
               3)
            
            
               насърчаване и увеличаване на участието на МСП, които нямат предишен опит в транснационална научноизследователска дейност.
            
         Член 4
   Участие в Eurostars-2 и партньорство с Eurostars-2
   1.   Съюзът участва в Eurostars-2, осъществявана съвместно от Австрия Белгия, България, Германия, Гърция, Дания, Естония, Израел, Ирландия, Исландия, Испания, Италия, Кипър, Латвия, Литва, Люксембург, Малта, Нидерландия, Норвегия, Полша, Португалия, Обединеното кралство,Румъния, Словакия, Словения, Турция, Унгария, Финландия, Франция, Хърватия, Чешката република, Швейцария и Швеция („участващите държави“), в съответствие с условията, определени в настоящото решение.
   2.   Всяка държава членка, извън изброените в параграф 1 и всяка друга държава, асоциирана към „Хоризонт 2020“, могат да участват в програмата Eurostars-2, при условие че отговарят на условието, установено в член 6, параграф 1, буква в) от настоящото решение. Ако въпросната държава отговаря на условието, установено в член 6, параграф 1, буква в), тя се счита за участваща държава за целите на настоящото решение.
   3.   Всяка държава — членка на EUREKA или асоциирана към нея държава, която не е държава членка или асоциирана към „Хоризонт 2020“ държава, може да стане държава партньор по Eurostars-2, при условие че отговаря на условието, установено в член 6, параграф 1, буква в). Тези държави — членки на EUREKA или асоциираните към EUREKA държави, които отговарят на условието, установено в член 6, параграф 1, буква в) се считат за държави партньори за целите на настоящото решение. Правни образувания от тези държави партньори не са допустими за финансиране от Съюза по Eurostars-2.
   Член 5
   Финансово участие на Съюза
   1.   Финансовата вноска на Съюза, включително бюджетни кредити от ЕАСТ, в Eurostars-2 е в размер до 287 000 000 евро. Финансовата вноска на Съюза се изплаща от бюджетните кредити на общия бюджет на Съюза, отпуснат за съответните части на специфичната програма за изпълнение на рамковата програма „Хоризонт 2020“„ създадена с Решение 2013/743/ЕС в съответствие с член 58, параграф 1, буква в), подточка vi) и членове 60 и 61 от Регламент (ЕС, Евратом) № 966/2012 и по-специално от бюджетните кредити по функция „Иновации в МСП“ в част II.
   2.   Без да се надвишава стойността, определена в параграф 1, вноската на Съюза е най-малко една трета от вноските на участващите държави, посочени в член 7, параграф 1, буква а). Тя покрива оперативни разходи, включително разходите по оценка на предложенията, както и административни разходи. Ако по време на периода на действие на Eurostars-2 процентът на финансовото участие на Съюза трябва да бъде адаптиран, финансовото участие на Съюза може да достигне до максимум половината от вноските на участващите държави, посочени в член 7, параграф 1, буква а).
   3.   За административни разходи на Eurostars-2 може да се използва сума, която не надвишава 4 % от финансовата вноска на Съюза, посочена в параграф 1. Участващите държави покриват националните административни разходи, необходими за изпълнението на Eurostars-2.
   Член 6
   Условия във връзка с финансовото участие на Съюза
   1.   Финансовото участие на Съюза зависи от следните условия:
   
               а)
            
            
               доказване от страна на участващите държави, че осъществяват Eurostars-2 в съответствие с целите, определени в член 3;
            
         
               б)
            
            
               назначаването от участващите държави или от организации, определени от участващите държави, на „ESE“ като структура, отговорна за изпълнението на Eurostars-2 и за получаването, разпределянето и наблюдението на финансовото участие на Съюза;
            
         
               в)
            
            
               ангажимент от страна на всяка от участващите държави да се включи във финансирането на Eurostars-2;
            
         
               г)
            
            
               ESE да демонстрира способността си да изпълнява Eurostars-2, включително да получава, разпределя и наблюдава финансовото участие на Съюза в рамките на непрякото управление на бюджета на Съюза в съответствие с членове 58, 60 и 61 от Регламент (ЕС, Евратом) № 966/2012; и
            
         
               д)
            
            
               създаването на модел за управление за Eurostars-2 в съответствие с приложение II.
            
         2.   По време на изпълнението на Eurostars-2 финансовото участие на Съюза зависи и от изпълнението на следните условия:
   
               а)
            
            
               изпълнението от ESE на целите на Eurostars-2, определени в член 3, и на дейностите, посочени в приложение I, в съответствие с правилата за участие и разпространение на резултатите, посочени в член 8;
            
         
               б)
            
            
               поддържането на подходящ и ефикасен модел на управление в съответствие с приложение II;
            
         
               в)
            
            
               спазването от ESE на изискванията за докладване, установени в член 60, параграф 5 от Регламент (ЕС, Евратом) № 966/2012;
            
         
               г)
            
            
               действителното изплащане от участващите държави на финансовата вноска на всички участници в проектите по Eurostars-2, подбрани за финансиране въз основа на обявените покани за представяне на предложения по Eurostars-2, в изпълнение на ангажиментите, посочени в параграф 1, буква в) от настоящия член;
            
         
               д)
            
            
               разпределянето на средствата от националните бюджети за проектите по Eurostars-2 и на финансовото участие на Съюза в съответствие със списъците с класирането на проектите; и
            
         
               е)
            
            
               демонстрирането на явен напредък в научното, управленското и финансовото сътрудничество чрез установяването на минимални оперативни цели за изпълнение и основните етапи на изпълнение на Eurostars-2.
            
         Член 7
   Вноски на участващите държави
   1.   Приносът на участващите държави се състои от следното финансово участие:
   
               а)
            
            
               съфинансиране на избраните проекти по Eurostars-2 посредством съответни национални форми на финансиране, предимно чрез отпускане на безвъзмездни средства. Комисията може да използва установените правила за еквивалентност на безвъзмездните средства, за да оцени вноските на участващите държави под други форми, различни от безвъзмездни средства;
            
         
               б)
            
            
               финансово участие в административните разходи на Eurostars-2, които не се покриват от вноската на Съюза съгласно член 5, параграф 3.
            
         2.   Всяка участваща държава определя национален орган за финансиране за управление на финансовата подкрепа за националните участници в Eurostars-2 в съответствие с член 8.
   Член 8
   Правила за участие и разпространение на резултатите
   1.   За целите на Регламент (ЕС) № 1290/2013 ESE се смята за финансиращ орган.
   2.   Чрез дерогация от член 15, параграф 9 от Регламент (ЕС) № 1290/2013 националните органи за финансиране проверяват финансовия капацитет на всички заявители за финансиране по Eurostars-2, като координацията се осъществява от ESE.
   3.   Чрез дерогация от член 18, параграф 2 от Регламент (ЕС) № 1290/2013, споразуменията с бенефициерите за отпускане на безвъзмездни средства за непреки дейности по Eurostars-2 се подписват от съответния национален орган за финансиране.
   4.   Чрез дерогация от член 23, параграфи 1, 5, 6 и 7 и членове 28—34 от Регламент (ЕС) № 1290/2013, правилата за финансиране на участващите национални програми се прилагат по отношение на отпускането на безвъзмездни средства по Eurostars-2, управлявани от националните органи за финансиране.
   Член 9
   Изпълнение на Eurostars-2
   1.   Eurostars-2 се изпълнява въз основа на годишни работни планове.
   2.   Eurostars-2 предоставя финансова подкрепа най-вече под формата на безвъзмездни средства за участниците след отправяне на покани за представяне на предложения.
   Член 10
   Споразумения между Съюза и ESE
   1.   При наличие на положителна предварителна оценка от страна на ESE в съответствие с член 61, параграф 1 от Регламент (ЕС, Евратом) № 966/2012 Комисията, от името на Съюза, сключва с ESE споразумение за възлагане и споразумения за годишното превеждане на средства.
   2.   Споразумението за възлагане, посочено в параграф 1, се сключва в съответствие с член 58, параграф 3 и членове 60 и 61 от Регламент (ЕС, Евратом) № 966/2012, както и в съответствие с член 40 от Делегиран регламент (ЕС) № 1268/2012. В него също така се определят:
   
               а)
            
            
               изискванията за ESE по отношение на показателите за изпълнението, посочени в приложение II към Решение (ЕС) № 2013/743;
            
         
               б)
            
            
               изискванията за участието на ESE в наблюдението, посочено в приложение III към Решение (ЕС) № 2013/743;
            
         
               в)
            
            
               специфичните показатели за изпълнението, свързани с функционирането на ESE във връзка с Eurostars-2;
            
         
               г)
            
            
               изискванията за ESE по отношение на предоставянето на информация за административните разходи и на подробни данни за изпълнението на Eurostars-2;
            
         
               д)
            
            
               договореностите относно предоставянето на необходимите данни, за да се гарантира, че Комисията е в състояние да изпълни своите задължения за разпространение на резултатите и за докладване;
            
         
               е)
            
            
               задължението на ESE да сключи двустранни споразумения с националните органи за финансиране преди извършването на всеки един превод на финансова вноска от Съюза, в които се определят минималните оперативни цели и основните етапи за изпълнението на Eurostars-2;
            
         
               ж)
            
            
               разпоредбите за публикуване на поканите за представяне на предложения от Eurostars-2, по-специално на единния портал за участниците, както и чрез други управлявани от Комисията електронни средства за разпространение по програмата „Хоризонт 2020“.
            
         Член 11
   Прекратяване, ограничаване или спиране на финансовото участие на Съюза
   1.   Ако Eurostars-2 не се изпълнява или се изпълнява неправилно, частично или със закъснение, Комисията може да прекрати, пропорционално да намали или да спре финансовото участие на Съюза в зависимост от реалното изпълнение на Eurostars-2.
   2.   В случай че участващите държави не изплащат своята вноска от финансирането на Eurostars-2 или я изплащат частично или със закъснение, Комисията може да прекрати, пропорционално да намали или да спре финансовото участие на Съюза в съответствие с размера на финансирането, което участващите държави са отпуснали за изпълнението на Eurostars-2.
   Член 12
   Последващи одити
   1.   ESE гарантира, че последващите одити на разходите за непреки дейности се извършват от съответните национални органи за финансиране в съответствие с член 29 от Регламент (ЕС) № 1291/2013.
   2.   Комисията може да реши самата тя да извършва одитите, посочени в параграф 1. В тези случаи тя спазва приложимите правила, по-специално разпоредбите на регламенти (ЕС, Евратом) № 966/2012, (ЕС) № 1290/2013 и (ЕС) № 1291/2013.
   Член 13
   Защита на финансовите интереси на Съюза
   1.   Комисията предприема необходимите мерки, за да гарантира, че при изпълнението на действията, финансирани по силата на настоящото решение, финансовите интереси на Съюза са защитени чрез прилагането на превантивни мерки срещу измама, корупция и всякакви други незаконни дейности, чрез фактически проверки и, при установяването на нередности — чрез възстановяване на недължимо платените суми и, когато е уместно, чрез ефективни, пропорционални и възпиращи административни и финансови санкции.
   2.   ESE предоставя на служителите на Комисията и на други упълномощени от нея лица, както и на Сметната палата, достъп до своите обекти и помещения, а също и до цялата информация, включително тази в електронен формат, необходима за извършването на посочените одити.
   3.   Европейската служба за борба с измамите (OLAF) може да извършва разследвания, включително проверки и инспекции на място, в съответствие с разпоредбите и процедурите, предвидени в Регламент (Евратом, ЕО) № 2185/96 на Съвета (10) и Регламент (ЕС, Евратом) № 883/2013 на Европейския парламент и на Съвета (11), с цел да се установи дали е налице измама, корупция или друга незаконна дейност, накърняваща финансовите интереси на Съюза, във връзка със споразумение или решение, или договор, финансирани съгласно настоящото решение.
   4.   Договорите, споразуменията за безвъзмездни средства и решенията за отпускане на безвъзмездни средства, произтичащи от прилагането на настоящото решение, съдържат разпоредби, които изрично упълномощават Комисията, Сметната палата, OLAF и ESE да извършват такива одити и разследвания съгласно съответните им правомощия.
   5.   При изпълнението на Eurostars-2 участващите държави предприемат законодателните, регулаторни, административни или други мерки, необходими за защитата на финансовите интереси на Съюза и в частност за осигуряване на пълното възстановяване на всички суми, дължими на Съюза съгласно Регламент (ЕС, Евратом) № 966/2012 и Делегиран регламент (ЕС) № 1268/2012.
   Член 14
   Съобщаване на информация
   1.   По искане на Комисията ESE изпраща цялата информация, необходима за изготвяне на докладите, посочени в член 15.
   2.   Посредством ESE участващите държави предоставят на Комисията цялата информация, изискана от Европейския парламент, Съвета или Сметната палата във връзка с финансовото управление на Eurostars-2.
   3.   Комисията включва посочената в параграф 2 на настоящия член информация в докладите, посочени в член 15.
   Член 15
   Оценка
   1.   До 30 юни 2017 г. Комисията извършва междинна оценка на Eurostars-2 в тясно сътрудничество с участващите държави и с помощта на независими експерти. Комисията изготвя доклад за оценката, в който са изложени заключенията от оценката и забележките на Комисията. Комисията изпраща доклада до Европейския парламент и Съвета до 31 декември 2017 г. Резултатите от междинната оценка на Eurostars- 2 се вземат предвид при междинната оценка на „Хоризонт 2020“.
   2.   В края на участието на Съюза в Eurostars-2, но не по-късно от 31 декември 2022 г. Комисията провежда заключителна оценка на Eurostars-2. Тя изготвя доклад за оценката, в който се включват резултатите от нея. Комисията изпраща доклада на Европейския парламент и на Съвета.
   Член 16
   Влизане в сила
   Настоящото решение влиза в сила на двадесетия ден след публикуването му в Официален вестник на Европейския съюз.
   Член 17
   Адресати
   Адресати на настоящото решение са държавите членки.
   
      Съставено в Брюксел на15 май 2014 година.
      
         
            За Европейския парламент
         
         
            Председател
         
         M. SCHULZ
      
      
         
            За Съвета
         
         
            Председател
         
         D. KOURKOULAS
      
   
   
      (1)  Становище от 10 декември 2013 г. (все още непубликувано в Официален вестник).
   
      (2)  Позиция на Европейския парламент от 15 април 2014 г. (все още непубликувана в Официален вестник) и решение на Съвета от 6 май 2014 г.
   
      (3)  Регламент (ЕС) № 1291/2013 на Европейския парламент и на Съвета от 11 декември 2013 г. за установяване на „Хоризонт 2020“ — рамкова програма за научни изследвания и иновации (2014—2020 г.) и за отмяна на Решение № 1982/2006/ЕО текст от значение за ЕИП ОВ L 347, 20.12.2013 г., стр. 104).
   
      (4)  Решение № 743/2008/ЕО на Европейския парламент и на Съвета от 9 юли 2008 г. за участието на Общността в научноизследователска и развойна програма, предприета от няколко държави-членки, насочена към подпомагане на малки и средни предприятия, извършващи научноизследователска и развойна дейност (ОВ L 201, 30.7.2008 г., стр. 58).
   
      (5)  ОВ L 124, 20.5.2003 г., стр. 36.
   
      (6)  2013/743/ЕС: Решение на Съвета от 3 декември 2013 г. за създаване на специфичната програма за изпълнение на „Хоризонт 2020“ — рамковата програма за научни изследвания и иновации (2014—2020 г.) и за отмяна на решения 2006/971/ЕС, 2006/972/ЕС, 2006/973/ЕС, 2006/974/ЕС и 2006/975/ЕС текст от значение за ЕИП (ОВ L 347, 20.12.2013 г., стр. 965).
   
      (7)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).
   
      (8)  Делегиран регламент (ЕС) № 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза (ОВ L 362, 31.12.2012 г., стр. 1).
   
      (9)  Регламент (ЕС) № 1290/2013 на Европейския парламент и на Съвета от 11 декември 2013 г. за определяне на правилата за участие и разпространение на резултатите в „Хоризонт 2020“ — рамкова програма за научни изследвания и иновации (2014—2020 г.)“ и за отмяна на Регламент (ЕО) № 1906/2006 текст от значение за ЕИП (ОВ L 347, 20.12.2013 г., стр. 81).
   
      (10)  Регламент (Евратом, ЕО) № 2185/96 на Съвета от 11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности (ОВ L 292, 15.11.1996 г., стр. 2).
   
      (11)  Регламент (ЕС, Евратом) № 883/2013 на Европейския парламент и на Съвета от 11 септември 2013 г. относно разследванията, провеждани от Европейската служба за борба с измамите (OLAF), и за отмяна на Регламент (ЕО) № 1073/1999 на Европейския парламент и на Съвета и Регламент (Евратом) № 1074/1999 на Съвета (ОВ L 248, 18.9.2013 г., стр. 1).
   
      ПРИЛОЖЕНИЕ I
      
         Изпълнение на Eurostars-2
      
      
               
                  1.
               
               
                  ESE организира постоянно открити процедури въз основа на покани за представяне на предложения с крайни срокове за предоставянето на финансова подкрепа за непреки дейности.
               
            
               
                  2.
               
               
                  Кандидатите подават предложения за проекти до ESE съобразно принципа на обслужване на едно гише.
               
            
               
                  3.
               
               
                  След като приключи приемането на предложения по дадена покана, ESE извършва централизирана проверка за допустимост въз основа на критериите за допустимост, посочени в годишния работен план. Участващите държави не могат да добавят различни или допълнителни критерии за допустимост.
               
            
               
                  4.
               
               
                  Националните органи за финансиране проверяват финансовия капацитет на участниците по общи, ясни и прозрачни правила, като координацията се осъществява от ESE.
               
            
               
                  5.
               
               
                  Допустимите предложения се оценяват и класират централно от група от външни независими експерти по критериите, изложени в член 15, параграф 1 от Регламент (ЕС) № 1290/2013, на основата на прозрачни процедури.
               
            
               
                  6.
               
               
                  ЕSE предоставя процедура за преразглеждане на оценките в съответствие с член 16 от Регламент (ЕС) № 1290/2013.
               
            
               
                  7.
               
               
                  Списъкът с класирането, одобрен като цяло от групата на високо равнище по Eurostars-2, посочена в приложение II, задължително се взема предвид при разпределянето на финансовите средства от националните бюджети, предназначени за проекти Eurostars-2.
               
            
               
                  8.
               
               
                  След като бъде одобрен списъкът с класирането, всяка участваща държава финансира своите национални участници в проектите, избрани за финансиране, посредством определения НОФ, като полага всички възможни усилия, за да осигури финансирането на проектите, класирани на първите 50 места, и на поне 50 % до 75 % от проектите, надхвърлящи определените прагове. Размерът на финансиране на участниците се изчислява в съответствие с правилата за финансиране от националната програма на съответната държава, участваща в Eurostars-2. Финансовата вноска на Съюза се превежда от ESE на националните органи за финансиране, при условие че последните са платили своята финансова вноска по проектите.
               
            
               
                  9.
               
               
                  Финансиране получават всички участници в централно избрани проекти, които отговарят на условията за допустимост. Отпускането на финансова помощ от националните органи за финансиране за участниците в централно избран проект е подчинено на принципите на равно третиране, прозрачност и съфинансиране.
               
            
               
                  10.
               
               
                  ESE отговаря за оценката на предложенията, информирането на националните органи за финансиране, координирането на процеса на синхронизация, наблюдението на проекти чрез докладване по проекти и одити, извършвани от националните органи за финансиране, и докладването на Комисията, а също така гарантира кратък срок за предоставяне на безвъзмездните средства. Освен това той взема подходящи мерки, за да популяризира приноса на Съюза за Eurostars-2 — както за самата програма, така и за отделните проекти. Той следва нагледно да популяризира приноса на Съюза чрез използването на логото на „Хоризонт 2020“ във всички публикувани материали, включително печатни и електронни публикации, свързани с Eurostars-2.
               
            
               
                  11.
               
               
                  ESE сключва двустранните споразумения по Eurostars-2 с националните органи за финансиране на участващите държави. В тези двустранни споразумения по Eurostars-2 се определят отговорностите на договарящите страни в съответствие с правилата, целите и условията за изпълнение на Eurostars-2. Двустранните споразумения по Eurostars-2 включват правилата относно превеждането на вноската на Съюза и минималните оперативни цели, както и националните етапни цели за по-нататъшна интеграция и синхронизация на националните програми, включително по-кратки срокове за предоставяне на безвъзмездни средства в съответствие с Регламент (ЕС, Евратом) № 966/2012 и Регламент (ЕС) № 1290/2013. Тези цели и етапи се одобряват от групата на високо равнище на Eurostars-2 след консултации с Комисията. Подписването на двустранното споразумение по Eurostars-2, както и спазването на оперативните цели и етапи, е предварително условие за националните органи за финансиране, за да получат те финансова вноска от Съюза.
               
            
               
                  12.
               
               
                  ESE може да сключва двустранни споразумения по Eurostars-2 с националните органи за финансиране на държавите партньори. В тези двустранни споразумения по Eurostars-2 се определят отговорностите на договарящите страни в съответствие с правилата, целите и условията за изпълнение на Eurostars-2, уточняват се условията, при които се извършва партньорството в Eurostars-2, и се посочват минималните оперативни цели, включително кратък срок за отпускане на безвъзмездните средства.
               
            
               
                  13.
               
               
                  Организират се дейности по създаване и поддържане на мрежи и обмен на най-добрите практики между участващите държави, за да се поощри повишаването на степента на интеграция на научно, управленско и финансово равнище.
               
            
               
                  14.
               
               
                  Другите дейности включват също посредничество, популяризиране на програмата и работа в мрежа с други заинтересовани страни (инвеститори, доставчици на научни изследвания и иновации, посредници и т.н.), главно за разширяване на участието от страна на бенефициерите във всички участващи държави и за привличане за участие на МСП, които нямат предишен опит в транснационални научноизследователски проекти.
               
            
   
      ПРИЛОЖЕНИЕ II
      
         Управление на Eurostars-2
      
      
               
                  1.
               
               
                  Eurostars-2 се управлява от ESE.
                  Ръководителят на ESE в качеството си на законов представител на ESE отговаря за изпълнението на Eurostars-2 по отношение на:
                  
                              а)
                           
                           
                              подготовка на годишен бюджет за поканите, централно организиране на общи покани за представяне на предложения и приемане на предложенията съобразно принципа на обслужване на едно гише; централно организиране на проверката за допустимост и оценяването на предложенията по общи критерии за допустимост и оценяване, централно организиране на класирането и подбора на предложения за финансиране, а също и наблюдение на проекти и последващи мерки; приемането, разпределянето и наблюдението на вноската на Съюза;
                           
                        
                              б)
                           
                           
                              събиране на необходимата информация от националните органи за финансиране с оглед превеждане на вноската от Съюза;
                           
                        
                              в)
                           
                           
                              популяризиране на Eurostars-2;
                           
                        
                              г)
                           
                           
                              докладване пред групата на високо равнище на Eurostars-2 и Комисията относно програмата Eurostars-2;
                           
                        
                              д)
                           
                           
                              информиране на мрежата на EUREKA за дейностите на Eurostars-2;
                           
                        
                              е)
                           
                           
                              подписване на споразумението за възлагане с Комисията, на двустранните споразумения с националните органи за финансиране и на договорите с експертите, които оценяват заявленията по Eurostars-2;
                           
                        
                              ж)
                           
                           
                              приемане на годишния работен план на Eurostars-2 след предварителното съгласие на групата на високо равнище на Eurostars-2 и на Комисията.
                           
                        
            
               
                  2.
               
               
                  ГВР на Eurostars-2, която се състои от националните представители на участващите в Eurostars-2 държави в групата на високо равнище на EUREKA, упражнява надзор върху дейността на ESE по Eurostars-2, като:
                  
                              а)
                           
                           
                              контролира изпълнението на Eurostars-2;
                           
                        
                              б)
                           
                           
                              назначава членовете на консултативната група на Eurostars-2 („консултативната група“);
                           
                        
                              в)
                           
                           
                              одобрява годишния работен план;
                           
                        
                              г)
                           
                           
                              одобрява списъка на класираните проекти по Eurostars-2, които трябва да бъдат финансирани, и взема решение за възлагането.
                           
                        Съюзът, представляван от Комисията, има статут на наблюдател в групата на високо равнище на Eurostars-2. Комисията се поканва да участва в заседанията, получава всички документи от заседанията и може да участва в дискусиите.
                  Всяка държава партньор има право да изпраща свои представители на заседанията на групата на високо равнище на Eurostars-2 като наблюдатели.
               
            
               
                  3.
               
               
                  Консултативната група се състои от националните проектни координатори на EUREKA (лицата в националните правителства или агенции, които се занимават на оперативно равнище с управлението на EUREKA/програмата Eurostars и отговарят за популяризиране на Eurostars-2 в участващите държави) от участващите държави. Комисията и държавите партньори имат право да изпращат свои представители на заседанията на консултативната група като наблюдатели. Заседанията на консултативната група се председателстват от ESE.
                  Консултативната група предоставя съвети на ESE, както и групата на високо равнище на Eurostars-2 относно организацията за изпълнението на Eurostars-2.
               
            
               
                  4.
               
               
                  Националните органи за финансиране отговарят за управлението на финансовата помощ за националните участници.